UBE จับมือ “ไบโอม” ยกระดับแป้ง-ฟลาวมันสำปะหลัง
UBE Group จับมือ Biom นำร่องเทคโนโลยีเอนไซม์ ยกระดับแป้งและฟลาวมันสำปะหลัง เร่งสปีดสู่ Food Tech Company เต็มรูปแบบ
UBE Group จับมือ Biom นำร่องเทคโนโลยีเอนไซม์ ยกระดับแป้งและฟลาวมันสำปะหลัง เร่งสปีดสู่ Food Tech Company เต็มรูปแบบ
17 พ.ค. 2566

นางสาวสุรียส โควสุรัตน์ ประธานเจ้าหน้าที่บริหาร และกรรมการผู้จัดการใหญ่ บริษัท อุบลซันฟลาวเวอร์ จำกัด (มหาชน) หรือ UBS เปิดเผยว่า บริษัทร่วมมือกับ บริษัท ไบโอม จำกัด (Biom) นำโดยผู้เชี่ยวชาญทางด้านเทคโนโลยีชีวภาพจากจุฬาลงกรณ์มหาวิทยาลัย เดินหน้าผลักดันงานวิจัยด้านเอนไซม์สู่การใช้ประโยชน์เชิงพาณิชย์เพื่อยกระดับการผลิตแป้งมันสำปะหลังและฟลาวมันสำปะหลังโดยใช้เทคโนโลยีเอนไซม์แห่งแรกของไทย
“UBE และบริษัทในเครือ มีความมุ่งมั่นที่จะดำเนินธุรกิจเพื่อสร้างการเติบโตที่กว้างไกลกว่าในหลากหลายด้าน ตามแนวคิด “UBEYOND” (ยู-บียอนด์) โดยการก้าวเหนือกว่าด้วยนวัตกรรมที่เปิดกว้าง (Beyond through innovation) ผ่านการวิจัยและพัฒนา ถือเป็นหนึ่งในปัจจัยขับเคลื่อนสำคัญที่จะนำ UBE Group ไปสู่เป้าหมาย ซึ่งตนเชื่อมั่นว่า ด้วยความเชี่ยวชาญในเรื่องการวิจัยและพัฒนา โดยเฉพาะในด้าน Specialty Enzyme (เอนไซม์พิเศษ) ของ Biom จะเป็นการต่อยอดองค์ความรู้จากห้องทดลองสู่เชิงพาณิชย์ ช่วยยกระดับการพัฒนาผลิตภัณฑ์แป้งมันสำปะหลังและฟลาวมันสำปะหลังออร์แกนิคอย่างที่ไม่เคยมีมาก่อน ความร่วมมือดังกล่าว ไม่ใช่เพียงการแลกเปลี่ยนองค์ความรู้และประสบการณ์ด้านเทคโนโลยีและนวัตกรรมอาหาร แต่ยังเป็นการเน้นย้ำเจตนารมย์ของ UBE Group ในการเข้าสู่ธุรกิจผลิตภัณฑ์ชีวภาพ (Bio-based) สมตามวิสัยทัศน์ที่จะก้าวสู่การเป็นผู้นำแบรนด์ออร์แกนิค และวัสดุทางชีวภาพอย่างครบวงจร ด้วยวิทยาการผลิตด้านเทคโนโลยีสู่การพัฒนาอย่างยั่งยืน” นางสาวสุรียส กล่าว
สำหรับ UBE Group วางเป้าหมายการเป็นผู้นำธุรกิจผลิตภัณฑ์ชีวภาพจากมันสำปะหลังที่มีมูลค่าสูงแบบครบวงจร ควบคู่ไปกับการรักษาความแข็งแกร่งของธุรกิจที่กลุ่มบริษัทฯ ดำเนินการอยู่ในปัจจุบัน ทั้งธุรกิจเอทานอล ธุรกิจเกษตรอินทรีย์ และธุรกิจพลังงานทดแทน เพื่อสร้างการเติบโตที่ต่อเนื่องในอนาคต บนพื้นฐานการดำเนินธุรกิจที่คำนึงถึงความยั่งยืนที่ครบทุกมิติ และสอดคล้องตามแนวทาง ESG ที่ให้ความสำคัญตั้งแต่เกษตรกรต้นน้ำ
โดยเฉพาะอย่างยิ่ง การส่งเสริมการใช้มันสำปะหลังออร์แกนิคภายในประเทศ การส่งเสริมการทำเกษตรอย่างยั่งยืน เพื่อวัตถุดิบที่มีคุณภาพและสร้างระบบเศรษฐกิจหมุนเวียนภายในประเทศ กระบวนการผลิตที่ลดผลกระทบต่อสิ่งแวดล้อม การบริหารจัดการผลพลอยได้ เพื่อสร้างคุณค่าร่วมให้เกิดขึ้นตลอดวัฏจักรของผลิตภัณฑ์